b'\n_START_ARTICLE_\nSalaj\xc3\xa4rvi (Lahti)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 810 hehtaaria eli 8,1 neli\xc3\xb6kilometri\xc3\xa4. Se on 6,5 kilometri\xc3\xa4 pitk\xc3\xa4 ja 2,5 kilometri\xc3\xa4 leve\xc3\xa4. Se sijaitsee Iso-Kukkasen pohjoispuolella ja Ruuhij\xc3\xa4rven l\xc3\xa4nsipuolella. J\xc3\xa4rvien v\xc3\xa4liss\xc3\xa4 on vain pienet kannakset. Saaret rikkovat j\xc3\xa4rvensel\xc3\xa4n yhten\xc3\xa4isyytt\xc3\xa4, ett\xc3\xa4 vain j\xc3\xa4rven etel\xc3\xa4p\xc3\xa4\xc3\xa4ss\xc3\xa4 aukeaa kunnollinen selk\xc3\xa4._NEWLINE_J\xc3\xa4rvess\xc3\xa4 on laskettu olevan 26 saarta. Niiden yhteispinta-ala on 31,49 hehtaaria, mik\xc3\xa4 on noin 3,7\xc2\xa0% j\xc3\xa4rven kokonaispinta-alasta. Saarista kuusi ovat yli hehtaarin suuruisia, 15 yli aarin ja loput viisi ovat alle aarin kokoisia. Suurimpia saaria ovat etel\xc3\xa4st\xc3\xa4 pohjoiseen lueteltuina Kivisaari, S\xc3\xa4rkk\xc3\xa4, Kangasaari, Kirjussaari, Hautasaari, Salinsaari sek\xc3\xa4 pienempi\xc3\xa4 saaria Nimet\xc3\xb6n, Mustasaari ja Py\xc3\xb6r\xc3\xa4s._NEWLINE_J\xc3\xa4rvi on luodattu ja siit\xc3\xa4 on julkaistu syvyyskartat. Sen tilavuus on 30,0 miljoonaa kuutiometri\xc3\xa4 eli 0,030 kuutiokilometri\xc3\xa4. J\xc3\xa4rven keskisyvyys on 3,7 metri\xc3\xa4 ja suurin syvyys on 14,1 metri\xc3\xa4. Salinsaaren ja Hautasaaren v\xc3\xa4liss\xc3\xa4 on syv\xc3\xa4nne, miss\xc3\xa4 sijaitsee my\xc3\xb6s j\xc3\xa4rven syvin kohta. Syv\xc3\xa4nne jatkuu saarten v\xc3\xa4list\xc3\xa4 yli kymmenmetrisen\xc3\xa4 j\xc3\xa4rven pohjoisrantaan asti._NEWLINE_J\xc3\xa4rven rantaviivan pituus on 30,2 kilometri\xc3\xa4, josta saarten rantaviivan yhteispituus on 9,8 kilometri\xc3\xa4. J\xc3\xa4rven ymp\xc3\xa4rist\xc3\xb6ss\xc3\xa4 on paljon metsi\xc3\xa4 ja peltoalueet sijaitsevat kapealla vy\xc3\xb6hykkeell\xc3\xa4 rannan l\xc3\xa4heisyydess\xc3\xa4. J\xc3\xa4rven l\xc3\xa4hiymp\xc3\xa4rist\xc3\xb6n haja-asutus muodostuu noin 60 taloudesta, joista vajaa kymmenen ovat maatiloja. Rannoille on rakennettu yli 100 vapaa-ajan asuntoa. Asutus muodostaa kaksi kulmakuntaa, joista Luhtaanmaa sijaitsee j\xc3\xa4rven luoteisrannalla ja Kumia sen etel\xc3\xa4p\xc3\xa4\xc3\xa4ss\xc3\xa4. Rannoille tulee tiet yhdysteilt\xc3\xa4 14089 ja 3134. J\xc3\xa4rven l\xc3\xa4nsirannalla sijaitsee Luhtaanpirtti ja pieni lampi Kalaton. L\xc3\xa4nsirannalla kohoaa Salaj\xc3\xa4rven Linnakallion muinaislinna 20 metrin korkeuteen j\xc3\xa4rvest\xc3\xa4.\n_START_SECTION_\nLuontoarvoja\n_START_PARAGRAPH_\nJ\xc3\xa4rvi on luokiteltu pieniin ja keskikokoisiin v\xc3\xa4h\xc3\xa4humuksisiin j\xc3\xa4rviin (Vh). J\xc3\xa4rven vedenpintaa ei s\xc3\xa4\xc3\xa4nn\xc3\xb6stell\xc3\xa4, joten sen pinnankorkeus vaihtelee vuodenaikojen kuluessa suuresti. J\xc3\xa4rven ekologinen tila on luokiteltu tyydytt\xc3\xa4v\xc3\xa4ksi.\n_START_SECTION_\nVedenlaatu\n_START_PARAGRAPH_\nVeden kemiallista tilaa arvioidaan monilla vedenlaatuun vaikuttavilla mittareilla. N\xc3\xa4k\xc3\xb6syvyys on vaihdellut 2\xe2\x80\x933 metriin, talviarvojen ollessa suuremmat. Vedenv\xc3\xa4ri on samalla ajanjaksolla vaihdellut 35\xe2\x80\x9338 mg Pt/l. J\xc3\xa4rven vedess\xc3\xa4 on siten liev\xc3\xa4 humusleima. Veden puskurikyky happamoitumista vastaan on ollut hyv\xc3\xa4 ja p\xc3\xa4\xc3\xa4llysveden happamuustaso on kohonnut arvoihin pH 7,0\xe2\x80\x937,3, mutta 1980-luvuilla se on ollut alhaisempi eli yleens\xc3\xa4 yli pH 6. Sen biologinen tila on luokiteltu tyydytt\xc3\xa4v\xc3\xa4ksi. Esimerkiksi levien klorofyllin pitoisuudeksi on 2010-luvulla saatu 11 mikrogrammaa litrassa vett\xc3\xa4 (\xc2\xb5g/l), mik\xc3\xa4 on rehevien j\xc3\xa4rvien tasolla. T\xc3\xa4m\xc3\xa4 havaitaan my\xc3\xb6s kokonaisfosforipitoisuuksia mittaamalla. Kun j\xc3\xa4rvi on kes\xc3\xa4ll\xc3\xa4 ja talvella l\xc3\xa4mp\xc3\xb6tilakerrostunut, on fosforipitoisuudet olleet pintavesiss\xc3\xa4 kes\xc3\xa4ll\xc3\xa4 21 \xc2\xb5g/l ja talvella 12 \xc2\xb5g/l 2010-luvun aikana. Pitoisuuksien keskiarvot ovat liev\xc3\xa4sti rehev\xc3\xb6ityneen tai rehev\xc3\xb6ityneen arvojen rajalla. Alusvedess\xc3\xa4 tilanne on huonompi, sill\xc3\xa4 t\xc3\xa4yskiertojen v\xc3\xa4liss\xc3\xa4 sen happipitoisuudet v\xc3\xa4henev\xc3\xa4t selv\xc3\xa4sti. T\xc3\xa4m\xc3\xa4 aiheuttanee joskus sis\xc3\xa4ist\xc3\xa4 kuormitusta, joka nostaa fosforipitoisuuksia. Elokuussa 2014 mitattiin pitoisuudeksi per\xc3\xa4ti 89 \xc2\xb5g/l. Toinen rehev\xc3\xb6itymisen indikaattori on kokonaistyppipitoisuudet. Niiden arvot ovat 2010-luvulla olleet pintavedess\xc3\xa4 440\xe2\x80\x93610 \xc2\xb5g/l ja alusvesiss\xc3\xa4 mittausarvot ovat alkaneet kasvaa. Ammoniumtypen suuremmat arvot kertovat happikadosta. Kun happipitoisuudet ovat alusvedess\xc3\xa4 laskeneet pienemmilleen ennen t\xc3\xa4yskiertoa, ovat ne p\xc3\xa4\xc3\xa4llysvesiss\xc3\xa4 nousseet jopa ylikyll\xc3\xa4isiksi. T\xc3\xa4m\xc3\xa4 johtuu levien yhteytt\xc3\xa4misest\xc3\xa4 syntyneest\xc3\xa4 lis\xc3\xa4hapesta, joka on kaloille haitallista.\n_START_SECTION_\nHoitokalastus\n_START_PARAGRAPH_\nJ\xc3\xa4rvi vaikuttaa olevan rehev\xc3\xb6itym\xc3\xa4ss\xc3\xa4 ja sen tila on liukumassa huonompaan suuntaan. Siksi j\xc3\xa4rven vedest\xc3\xa4 poistetaan ravinteita hoitokalastamalla sit\xc3\xa4 vuosittain. Kalastusmenetelmin\xc3\xa4 ovat olleet nuottaaminen ja rys\xc3\xa4kalastus. Saaliit ovat olleet vuosittain tuhansia kilogrammoja, mutta hyvin\xc3\xa4 vuosina on ylitetty 10\xc2\xa0000 kilogrammaa ja kerran saatiin l\xc3\xa4hes 20\xc2\xa0000 kilogrammaa.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kymijoen vesist\xc3\xb6ss\xc3\xa4 (vesist\xc3\xb6aluetunnus 14) Kymijoen alueen (14.1) Arrajoen valuma-alueella (14.16), jonka Ruuhij\xc3\xa4rven\xe2\x80\x93Salaj\xc3\xa4rven alueeseen (14.162) j\xc3\xa4rvi kuuluu. J\xc3\xa4rven vedenpinnan korkeus on 86,0 metri\xc3\xa4 mpy. J\xc3\xa4rveen on johdettu vain lyhyit\xc3\xa4 mets\xc3\xa4ojia. Se saa suurimman osan vedest\xc3\xa4ns\xc3\xa4 kahta vesireitti\xc3\xa4 my\xc3\xb6ten. Luoteisp\xc3\xa4\xc3\xa4h\xc3\xa4n laskee Kivij\xc3\xa4rvest\xc3\xa4 5,5 kilometrin p\xc3\xa4\xc3\xa4st\xc3\xa4 alkava Luhtaanjoki, joka tuo my\xc3\xb6s Oksj\xc3\xa4rven vedet. Luhtaanjoessa on pudotusta 13,8 metri\xc3\xa4. Etel\xc3\xa4p\xc3\xa4\xc3\xa4h\xc3\xa4n Kumianhaaraan laskee Iso-Kukkasen lyhyt laskujoki, jossa on s\xc3\xa4\xc3\xa4nn\xc3\xb6stelypato ja pudostusta 4,5 metri\xc3\xa4._NEWLINE_J\xc3\xa4rven laskujoki on 1,2 kilometri\xc3\xa4 pitk\xc3\xa4 Salajoki, joka on noin 30 metri\xc3\xa4 leve\xc3\xa4 ja joka laskee Ruuhij\xc3\xa4rveen. Joella ei ole yht\xc3\xa4\xc3\xa4n pudotusta, koska j\xc3\xa4rvien pinnan ovat samalla tasolla. Vesireitti jatkaa Ruuhij\xc3\xa4rven ja Sylv\xc3\xb6j\xc3\xa4rven kautta Arraj\xc3\xa4rveen, josta sen vedet sekoittuvat Kymijokeen.kohti'